b"\n_START_ARTICLE_\nArquebisbat de Maputo\n_START_SECTION_\nTerritori\n_START_PARAGRAPH_\nL'arxidi\xc3\xb2cesi compr\xc3\xa8n la ciutat de Maputo i la prov\xc3\xadncia hom\xc3\xb2nia a l'extrem sud de Mo\xc3\xa7ambic._NEWLINE_La seu arxiepiscopal \xc3\xa9s la ciutat de Maputo, on es troba la catedral de la Immaculada Concepci\xc3\xb3._NEWLINE_El territori de la di\xc3\xb2cesi s'est\xc3\xa9n sobre 25.238\xc2\xa0km\xc2\xb2 i est\xc3\xa0 dividit en 44 parr\xc3\xb2quies.\n_START_SECTION_\nHist\xc3\xb2ria\n_START_PARAGRAPH_\nL'administraci\xc3\xb3 apost\xc3\xb2lica de Mo\xc3\xa7ambic va ser erigida el 21 de gener de 1612 mitjan\xc3\xa7ant el breu apost\xc3\xb2lic In supereminenti del Papa Pau V, prenent el territori de l'arxidi\xc3\xb2cesi de Goa (avui arquebisbat de Goa i Dam\xc3\xa3o)._NEWLINE_Al 1783 l'administraci\xc3\xb3 apost\xc3\xb2lica va ser elevada a prelatura territorial._NEWLINE_El 8 de juny de 1818 ced\xc3\xad una part  del seu territori per tal que s'erig\xc3\xads el vicariat apost\xc3\xb2lic del Cap de Bona Esperan\xc3\xa7a i dels territoris adjacents (avui bisbat de Port Elizabeth). En realitat l'erecci\xc3\xb3 del vicariat apost\xc3\xb2lic romangu\xc3\xa9 sobre el paper sense fer cap atuaci\xc3\xb3, fins que l'11 de mar\xc3\xa7 i el 4 d'abril de 1819 s'erig\xc3\xad el vicariat apost\xc3\xb2lic de Maurici (avui bisbat de Port-Louis). _NEWLINE_El 4 de setembre de 1940, en virtut de la butlla Sollemnibus Conventionibus del Papa Pius XII ced\xc3\xad una nova porci\xc3\xb3 de territori per tal que s'erigissin les di\xc3\xb2cesis de Beira i Nampula (avui ambdues arxidi\xc3\xb2cesis); i Maputo va ser elevada al rang d'arxidi\xc3\xb2cesi metropolitana, assumint el nom d'arxidi\xc3\xb2cesi de Louren\xc3\xa7o Marques._NEWLINE_El 3 d'agost de 1962 i el 19 de juny de 1970 ced\xc3\xad noves porcions de territori per tal que s'erigissin, respectivament, les di\xc3\xb2cesis d'Inhambane i de Jo\xc3\xa3o Belo (avui bisbat de Xai-Xai)._NEWLINE_El 18 de setembre de 1976 assum\xc3\xad el seu nom actual."